**Програма за младежко образование и развитие "Знания за успех"**

**Указания за кандидатстване**

Фондация „Работилница за граждански инициативи” открива процедура за кандидатстване за финансиране по програма за младежко образование и развитие „Знания за успех“. Програмата се осъществява с финансовата подкрепа на SAP Labs България.

**1. Цели на програмата:**

Програмата има две основни цели:

* Да предостави възможности за кариерно развитие и консултиране на младежи от средния курс на образование;
* Да превърне училищните библиотеки в място, стимулиращо желанието за учене и подобряване представянето на учениците в учебния процес.

С подкрепа се ползват инициативи, насочени към ефективната интеграция на деца и младежи от уязвими групи и подобряване на взаимодействието между ученици, учители и местната общност. Програмата поставя специален фокус върху създаването на електронни библиотеки, както и върху професионално ориентиране чрез инициативи в областта на науката, технологиите, инженерството и математиката.

**2. Кой може да кандидатства:**

В програмата могат да участват само училища за средно образование, чрез своите училищни настоятелства като изпълнители на проекта/инициативата. Едно училище може да кандидатства само с една идея/предложение.

Предимство ще имат имат училища от икономически изостанали региони на страната, с по-малък брой население /под 50 000 жители/. С приоритет ще се разглеждат и кандидатури номинирани от служители на SAP Labs България, както и проекти, в които се предвижда създаването на електронни библиотеки и инициативи в областта на STEM (Science Technology Engineering and Mathematics – Наука, Технология, Инженерство и Математика).

Училищни настоятелства получили финансиране през предишния период (учебната 2014/2015 година) могат да кандидатстват с нов проект. Този проект, обаче не може да повтаря дейности, вече осъществени с предходното финансиране. Проектът от предходната година трябва да е приключил и организацията да е представила своите финансов и разказвателен отчет. Повторно финансиране могат да получат само организации, чиийто крайни отчети са били одобрени от ФРГИ.

Една организация не може да получи подкрепа повече от два пъти по програмата.

**3. Допустими дейности по програмата и продължителност на проектите**

* Създаване/подновяване на училищните библиотеки/ресурсни центрове;
* Професионално ориентиране (обучение) и консултации.

Кандидатстващите организации трябва да покажат, че търсят активното участие на самите младежи в различни етапи от изпълнението на дейностите (в т.ч. не само в публичните изяви или само във фактическото провеждане).

Проeктите трябва да се изпълняват в учебната 2015-2016 г. Крайният срок за изпълнение на проекти е 30 юни 2016 година.

**4. Финансиране и допустими разходи по програмата:**

Максималният размер на безвъзмездното финансиране на един проект е 5000 лева.

Необходимо е кандидатите да осигурят най-малко 10 % собствен финансов принос в проекта. Кандидатите могат и да представят собствен принос в натура, но този принос се остойностява и представя в лева, извън задължителното 10 % съфинансиране в парично измерение.

Дейностите, за които се кандидатства не трябва да повтарят дейности, финансирани по различни донорски програми, включително за извънкласни и извънучлищни дейности.

4.1. Допустими разходи

- разходи свързани с провеждането на обучения, семинари, дискусии;

- разходи за материали и консумативи;

- разходи за информационни материали;

- разходи за техника до 20 % от общия бюджет

- разходи за софтуер до 20 % от общия бюджет

- разходи за козметични ремонти на библиотеката, включително и закупуване на мебели;

- административни разходи в размер до 10% от общия бюджет;

- разходи за командировки в страната;

- разходи за възнаграждения на специалисти, пряко ангажирани с дейностите по проекта;

4.2. Недопустими разходи

- предоставянето на социални услуги;

- разходи за операции, лечение и други свързани;

- индивидуални стипендии;

- хуманитарни помощи от типа на раздаване на храна, дрехи, лекарства и т.н.;

- разходи само и единствено за издателска дейност;

- международни пътувания;

- строителни дейности;

- закупуване на земя, сгради, превозни средства;

- заеми и/или лихви по дългове;

- глоби, финансови санкции и разходи за разрешаване на спорове.

***Забележка*:** Моля, попълнете Бюджета на проекта с възможно най-детайлно описание на разходите, необходими за изпълнение на проектните дейности.

**5. Критерии за оценка на предложенията на кандидатите:**

* В програмата могат да участват само училища за средно образование;
* Населено място (приоритет ще имат училища от по-малки населени места под 50 000 жители);
* Икономическо развитие на региона, в който се намира училището (приоритет ще имат училища от икономически изостанали региони);
* С приоритет ще се разглеждат канидатури, номинирани от служители на SAP Labs България;
* Брой ученици, учещи в училището и брой ученици, участващи в проекта;
* Брой ученици, учещи в училището, принадлежащи към уязвими групи и участието им в проекта;
* Брой на отпаднали от образователната система (приоритет ще имат училища, сблъскващи се с проблема на голям брой ученици, отпаднали от училище и в риск от отпадане);
* Взаимовръзка с целите на програмата;
* Яснота и взаимовръзка между целите, дейностите и очакваните резултати по проекта;
* Реалистичност на бюджета и идентифицирани рискове при осъществяването на проекта;
* Устойчивост, дългосрочна визия и интегрираност на проекта в дейността на училището;
* С приоритет ще се финансират проекти, в които се предвижда създаването на електронни библиотеки и инициативи в областта на STEM (Science Technology Engineering and Mathematics – Наука, Технология, Инженерство и Математика).

**6. Начин на кандидатстване**

Документите, с които се кандидатства са:

* Формуляр за кандидатстване;
* Бюджет на проекта.

Формулярите се намират в специално създадената за целта секция на интернет страницата на ФРГИ.

Попълнените Формуляр за кандидатстване /Word файл/ и Бюджет на проекта /Excel файл/ се изпращат като прикачени файлове в оригиналните им формати на електронна поща: [konkurs@wcif-bg.org](mailto:konkurs@wcif-bg.org). Няма да се разглеждат проектни предложения, изпратени по друг начин или на друг електронен адрес.

Важно е във формуляра да се съдържа цялата необходима информация, отнасяща се до проекта. Моля, използвайте полетата под съответните точки във формуляра, за да впишете необходимата информация, като спазвате изискванията за оформяне на предложението, посочени най-горе на първата страница на формуляра за кандидатстване.

Няма да се разглеждат предложения, които не дават представа за изпращача, т.е. предложения, които са от анонимни електронни адреси (електронни адреси с имена на литературни, филмови или други герои, имена на исторически личности, измислени чуждестранни имена, имена на градове и др.).

При получаването на формуляра, ФРГИ изпраща автоматичен отговор, че електронното писмо е получено. ФРГИ не носи отговорност за файлове, които не се четат, не могат да бъдат отворени или пък не са получени в пощенската кутия на конкурса по някакви технически причини. ФРГИ публикува и списък с всички постъпили предложения до 3 дни след крайния срок на конкурса.

След одобрение и преди подписване на договор за безвъзмездно финансиране, кандидатът трябва да представи следните подкрепящи документи:

а) Копие от съдебното решение за регистрация;

б) Устав на организацията;

в) Актуално състояние;

г) Копие от Отчета за приходите и разходите за 2014 г.

**7. Оценка на проектните предложения:**

Оценката и избора на проектните предложения става на два етапа:

**Първи етап:** Оценка за съответствие с формалните изисквания на конкурса.

Проектни предложения, които не отговарят на формалните изисквания (резюме на проекта – до 1 стр.; пълно описание на проекта – до 7 стр.; бюджет на проекта – търсена сума до 5 000 лева и най-малко 10 % собствен финансов принос; допустимост на кандидата – само училищни настоятелства към училища със среден курс: СОУ, ПГ и училища към МК) се отхвърлят и не подлежат на качествена оценка.

**Втори етап**: Качествена оценка

1) Групата на съветниците на ФРГИ разглежда и обсъжда постъпилите кандидатури и дава своите препоръки за финансиране.

2) Настоятелството на ФРГИ взима окончателното решение за финансиране.

По преценка на ФРГИ, някои от кандидатите могат да бъдат поканени за среща с цел допълнителна информация и уточняване на тяхната кандидатура. Получаването на покана за интервю с представител на ФРГИ, за обсъждане на проекто-предложението не означава, че организацията със сигурност ще получи финансиране. Интервюто е част от оценката на предложението.

ФРГИ не дава мотиви за отказ от финансиране, поради големия обем от кандидати по програмите ни. Организациите, представят предложенията си в конкурса доброволно и не могат да имат каквито и да било искания за компенсации по отношение на участието им в конкурса. ФРГИ не отговаря на анонимни запитвания, коментари, бележки и др., както и не публикува имената на членовете на Групата на съветниците, с оглед избягване на конфликти и натиск.

ФРГИ не предоставя консултации по качеството на определени инициативи. Предоставят се консултации само и единствено по отношение на техническите изисквания на конкурса. Консултации могат да се получат по телефон и по електронна поща.

**8. График на програмата**

Обявяване на програмата - 3 август 2015 г.

Краен срок за кандидатстване - 1 октомври 2015 г., 17.00 ч.

Обявяване на всички постъпили проектни предложения – до 04 октомври 2015 г.

Избор на училищни настоятелства, които ще бъдат финансирани по програмата – до 20 октомври 2015 г.

Обявяване на резултатите: 20 октомври 2015 г.

Подписване на договори за финансиране – до 31 октомври 2015 г.

Начало на изпълнение на проектите – 01 ноември 2015 г.

Краен срок за изпълнение на проектите – 30 юни 2016 г.